Birthe Rønn Hornbech (V), 2008-05-30:
Jeg synes, det er på sin plads ganske kort nu her, hvor vi vel nærmer os slutningen, at få kommenteret et par af de faldne bemærkninger, men først og fremmest at få kommenteret det forslag til vedtagelse, der er fremsat af hr. Morten Østergaard, hr. Henrik Dam Kristensen, fru Astrid Krag, fru Line Barfod, hr. Jørgen Poulsen, fru Gitte Seeberg og hr. Lars-Emil Johansen.
Der har jo været megen tale om, at regeringen ikke har villet forhandle, og at man ikke har været til forhandlinger.
Hvis det her skal være et forhandlingsoplæg, så må jeg sige, at man ikke har forstået, hvad forhandling er.
Nu begynder man altså at stille krav om, hvordan det skal være, og så har man ellers en række punkter, som man ved er stik imod regeringens politik.
Jeg synes, at oppositionens ordførere i dag har kredset som katten om den varme grød.
Partierne har tidligere haft muligheden, dengang de havde flertal.
Der var forholdene rent ud sagt elendige sammenlignet med i dag.
Det har man ikke modsagt, og det kan man heller ikke modsige.
Skulle vi dog ikke være ærlige og sige, at det her drejer sig om, at oppositionen vil have flere opholdstilladelser?
Det drejer sig om, at oppositionen vil have udvidet flygtningebegrebet.
Socialdemokratiet siger godt nok noget andet, men konsekvenserne er jo, at der bliver flere opholdstilladelser, for hvis man skal lave noget sammen med SF, som ønsker UNHCR's langt bredere begreb og langt mere generelle måde at vurdere tingene på, er vi jo tilbage til Socialdemokratiets politik i 1980'erne, og det ønsker det flertal, der står bag den nuværende udlændingepolitik, under ingen omstændigheder.
Det synes jeg bare man skulle sige ærligt.
Det drejer sig om, at man vil have flere opholdstilladelser, man vil udvide begrebet, for det er jo alternativet.
Man kan jo ikke komme her og sige, at personer, som Flygtningenævnet, et uafhængigt nævn, har besluttet skal afvises - de skal sendes ud, fordi de ikke er berettiget til asyl - skal blive her og arbejde på lige fod med andre borgere.
Det er jo flere opholdstilladelser.
Det synes jeg man skal sige ærligt.
Hvorfor er det så, at vi ikke bare lige giver amnesti til 500 mennesker, for det kunne man da godt, som nogle siger?
Ja, det kunne man da sagtens, og det har de partier jo også forsøgt tidligere og fået held til med palæstinenserloven.
Men de partier, der står bag den her udlændingepolitik, går altså ind for lighed for loven.
Det drejer sig om, at der er en fast og fair udlændingepolitik med nogle klare begrænsninger og kriterier i udlændingeloven.
Der er tale om, at vi har et system, som jeg klart redegjorde for i samrådet i går, som betyder, at et domstolslignende uafhængigt nævn med procedure og advokater og det hele træffer afgørelserne.
Det system ønsker vi at opretholde.
Når der så er nogle personer, der ikke vil efterkomme myndighedernes pålæg om at rejse ud, må vi intensivere indsatsen for at få dem ud.
Når de ikke vil med det gode, så med noget andet.
Men alligevel - til trods for at de sidder myndighedernes krav, myndighedernes afgørelser, overhørig - har vi forbedret og forbedret og forbedret vilkårene, sådan så også halvdelen af asylbørnene nu kan klare sig i en dansk skole.
Jeg synes, man skulle sige det rent ud, nemlig at forholdene var elendige under den socialdemokratiske regering i forhold til i dag, og så skulle man sige ærligt, at det, man ønsker, er flere opholdstilladelser.
Det er jo det, man har sagt.
Efter ½ år skal man have lov til at arbejde - jamen det kræver en opholdstilladelse.
Jeg synes, man skal sige det rent ud.
Der er en uenighed der, og på det punkt er jeg nødt til at sige, at vi ikke kan nå hinanden.
Jeg forsøgte med Ny Alliance, og det tror jeg også at Venstre, De Konservative og Dansk Folkeparti kan bekræfte.
Vi vred og vi vendte os for at prøve at finde nogle løsninger, men det endte altid med, at Ny Alliance ville have - nu kalder man det selvforsørgelse, det gjorde man også dengang - reelt arbejde.
Der var ikke andre muligheder.
I hvert fald kunne Ny Alliance ikke finde noget alternativ, og det kunne vi heller ikke, andet end det blev almindeligt arbejde.
Det kan vi ikke.
Hvorfor kan vi ikke det?
Det vil undergrave hele asylsystemet.
Det er at give flere opholdstilladelser.
Det er at sige til hele omverdenen: Bare I holder ud ½ år i Danmark, kan I få opholdstilladelse alle sammen.
Det er det, fru Helle Thorning-Schmidt fremførte i valgkampen, og det er det, der nu står i forslaget til vedtagelse.
Det er altså alenlangt fra regeringens politik.
Man bomber politikken 20 år tilbage, og der synes jeg bare man skulle være ærlig og sige, at sådan er det.
Det kan vi aldrig nå til enighed om.
Vi har den rigtige udlændingepolitik, hvor der nu virkelig er kræfter til at foretage en integration af de mennesker, der er her, og det er det, der tæller.
Derfor har vi jo også givet mulighed for, at børnefamilierne kan flytte ud, vi har givet børnene stedse bedre muligheder, også for at modtage hjælp på den ene eller anden måde - uddannelse, skole osv. - men det nytter altså ikke noget, at man prøver at tale udenom.
Det, der klart står i den vedtagelse, er, at man jo ikke engang vil være med til tvangshjemsendelse.
Det vil man jo ikke, for det skal ikke være efter det danske Flygtningenævn.
Det skal være, når UNHCR synes, at det er rigtigt, og når oppositionen synes, at det er rigtigt, for der er slet ikke noget om Flygtningenævnet, men om de aktuelle forhold i landet, og det er jo altså noget, oppositionen skal bestemme sammen med UNHCR.
Man skal ikke effektuere den danske lovgivning, man skal ikke effektuere Flygtningenævnets afgørelser.
Nej, man vil have flere opholdstilladelser og flere mennesker, der bliver lovligt i landet.
Det er ikke regeringens politik.